Þau Rahmon Anarov og Sólrún Alda Waldorff , unga parið sem brenndist alvarlega þegar eldsvoði kom upp í kjallaraíbúð í Mávahlíð þann 23. október , hafa nú farið í fjölda aðgerða bæði hér á Íslandi og í Svíþjóð en þetta kom fram í kvöldfréttum RÚV . Líkt og Fréttablaðið greindi frá í október voru þrír í íbúðinni þegar eldurinn kom upp og var tveimur þeirra , Rahmon og Sólrúnu , bjargað út um glugga á íbúðinni . Rannsókn á upptökum eldsins leiddi í ljós að eldurinn hafi kviknað út frá potti á eldavélarhellu . Í frétt RÚV kemur fram að Rahmon hafi hlotið annars og þriðja stigs brunasár á rúmlega helming líkama síns á meðan Sólrún hlaut brunasár á um 35 prósent líkama síns . Sólrún var í kjölfar brunans flutt á sjúkrahús í Svíþjóð þar sem hún var með mikla brunaáverka á lungum . Hún hefur verið þar ásamt fjölskyldu sinni frá 25. október en bæði hún og Rahmon eru nú komin úr lífshættu . Móðir Sólrúnar , Þórunn Alda Gylfadóttir , segist vona að Sólrún og Rahmon komist heim fyrr en síðar en þó eigi þau bæði von á talsverðri endurhæfingu .